Votãlo, 2 Yevambi
Kua tukuluka alimi a setahãla ondalu . . . a vata komunu lomunu pokati kavo.—Ovil. 2:3.
Olondonge via kala vohondo yosapalalo lalimue teke via ivaleleko eteke liaco. Omunu lomunu pokati kavo wa kala londimbukiso yimue yi sokisiwa lulienge wondalu kovitue viavo. Yehova wa eca kokuavo uloño woku vangula alimi a litepa. Ovo ka va kuatele atatahãi wokuti va wavekiwa lespiritu sandu. (Ovil. 2:6-12) Pole, ovina viaco vi komohĩsa ka via siatele oku pita Lakristão vosi va nõliwa oku kala olombuavekua. Embimbiliya ka li lombolola okuti ondimbukiso yimue yi sokisiwa lulienge wondalu ya molẽha kovitue vieci ci soka olohũlũkãi viomanu va nõliwa oku kala olombuavekua noke lieteke liaco vo Yerusalãi. Ovo va nõliwa poku papatisiwa. (Ovil. 2:38) Handi vali, kua kala Akristão vamue va nõliwa osimbu handi ka va papatisiwile. Va Samaria va nõliwa oku kala olombuavekua eci papita otembo yitito noke yepapatiso. (Ovil. 8:14-17) Ulandu umue wa litepa wa kala wa Korneliu la vakuanjo yaye, okuti eci va nõliwa oku kala olombuavekua ka va papatisiwile handi.—Ovil. 10:44-48. w16.01 3:3, 5
Casapalo, 3 Yevambi
Loku likolisila oku likuata omunga, yina wa tambuli omo liespiritu sandu.—Va Efe. 4:3.
Akristão olombuavekua ka va simi okuti ovo va velapo okuti, omanu vakuavo va sule. Ovo va kũlĩha okuti Yehova ka eci kokuavo espiritu sandu lialuapo vali okuti afendeli vaye vakuavo ci sule. Ovo ka va li tendi okuti ovo lika va kuete vali elomboloko liasuapo liocili Cembimbiliya. Kocipito Conjivaluko lalimue eteke va ka sapuila vakuavo okuti va nõliwavo oku kala olombuavekua kuenda va pondola oku fetika oku lia kombolo loku nyua kovinyu. Pole, va lekisa umbombe momo va kũlĩha okuti Yehova eye lika o kuete omoko yoku nõla omanu oco va ende kilu. Akristão olombuavekua ka va lavoka okuti va tatiwa lonjila yimue yi likasi. (Va Efe. 1:18, 19; Va Fil. 2:2, 3) Va kũlĩhavo okuti eci Yehova a va nõla, ka ecelele okuti omunu umue o ci kũlĩha. Omo liaco, Ukristão ombuavekua ka komõha nda omunu umue ka tava okuti ombuavekua. Embimbiliya li tu sapuila oco ka tu ka tave lonjanga komunu o popia hati, Suku wo wĩha ocikele cimue ci li kasi.—Esit. 2:2. w16.01 4:6, 7
Calumingu, 4 Yevambi
Ukuasi, lolondunge, lukũlĩhĩso wa Suku via longa cimue! —Va Rom. 11:33.
Eci Sara ukãi wa posoka calua wa Avirahama vo tambula, kuenda Avirahama wa kala kohele yoku pondiwa, Yehova olonjanja vialua wa linga ocikomo coku teyuila Avirahama la Sara. (Efet. 12:10-20; 20:2-7, 10-12, 17, 18) Ovolandu aco a pamisa ekolelo lia Avirahama. Anga hẽ citava oku kuata ukamba wocili la Yehova? Ocili okuti citava! Ndeci ca linga Avirahama, tu sukila oku lilongisa catiamẽla ku Yehova. Tu sukilavo oku kuata ukũlĩhĩso loku pita lovolandu. Koloneke vilo, tu kuete ovina vialua okuti Avirahama ci sule. (Dan. 12:4) Vembimbiliya mu sangiwa ukũlĩhĩso walua watiamẽla ‘Kusovoli wilu losi.’ Ovina tu lilongisa, vi tu vetiya oku sola Yehova kuenda ci tu kuatisa oku u kuatela esumbilo lia lua. (Efet. 14:22) Ocisola kuenda esumbilo tu kuetele Suku vi tu vetiya oku pokola kokuaye. Poku ci linga, tu limbuka ndomo Suku a tu teyuila loku tu sumũlũisa, kuenje tu kuata ovolandu a pamisa ekolelo lietu. Eci tu vumba Yehova lutima wosi, tu kuata esanju, ombembua kuenda esumũlũho. (Osa. 34:8; Olosap. 10:22) Osimbu ukũlĩhĩso kuenda ovolandu etu a livokiya tu pamisa ukamba wetu laye. w16.02 1:7, 8
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn